PREDKLADACIA SPRÁVA

Materiál sa predkladá na základe bodu A.2 uznesenia vlády SR č. 1215/2001 zo dňa 19. decembra 2001, v rámci ktorého bola uložená úloha ministerke financií predložiť na rokovanie vlády SR návrh na finančné vysporiadanie projektov GTAF 1 a GTAF 2 z rezervy vlády SR – štátny rozpočet 2002 v januári 2002. 

Program Všeobecnej technickej pomoci (GTAF) zameraný na technické poradenstvo v rámci programu PHARE sa realizoval v Slovenskej republike v dvoch cykloch v rokoch 1991 až 1996. V rokoch 1991-1992 bol program koordinovaný z Delegácie ES v Prahe, pričom obsahoval samostatnú kapitolu vyčlenenú pre potreby ústredných orgánov SR. Na prelome rokov 1992-1993 až do jeho uzavretia bol program technickej pomoci GTAF 1 a GTAF 2 prevzatý a riadený Ministerstvom zahraničných vecí SR. 

Po skončení programu GTAF oprávnenosť vynakladania prostriedkov z programov bola podrobená kontrole. Kontrolu čerpania prostriedkov programov GTAF 1 a GTAF 2 uskutočnila z poverenia Európskej komisie účtovnícka firma LUBBOCK FINE z Londýna v marci 1997. Audit sa vykonal na MZV SR, ktoré v tom čase ukončovalo pôsobenie vo funkcii Národného koordinátora pomoci PHARE. Okrem toho MZV SR zodpovedalo za zabezpečovanie činnosti Projektovej riadiacej jednotky (PMU) pre programové oblasti, ktoré buď nemali zriadenú vlastnú PMÚ alebo si ju postupne vytvárali. 

Vykonaná previerka po ukončení programov GTAF 1 a GTAF 2 konštatovala kontrolné zistenia s finančnými dopadmi pre Slovenskú republiku. 

V súlade so zákonom NR SR č. 303/1995 Z. z. v znení neskorších predpisov, ak Európske spoločenstvá  požiadajú o vrátenie neoprávnene použitých alebo zadržaných  prostriedkov Európskych spoločenstiev, tieto  prostriedky  sa  odvedú   z  národného  fondu  do  rozpočtu Európskych   spoločenstiev;  v   prípade  nedostatku  prostriedkov v národnom  fonde  odvedú  sa  zo  štátneho  rozpočtu.  Po vrátení neoprávnene použitých  alebo zadržaných prostriedkov  do národného fondu sa prevedú z národného fondu do štátneho rozpočtu. 

Za zistené nezrovnalosti pri vynakladaní prostriedkov PHARE je Slovenská republika povinná vrátiť na osobitný účet Európskej komisie v Bruseli neoprávnené čerpané finančné prostriedky vo výške 534.857,00 EUR bez úrokov z omeškania. 

Vzhľadom k tomu, že v národnom fonde nie sú prostriedky určené na vyrovnanie pohľadávky pre programy GTAF 1 a GTAF 2 vo výške 534.857,00 EUR, vláda SR rozhodla vyrovnať pohľadávku z rezervy vlády SR.  

Z dôvodovej správy k uzneseniu vlády SR č. 1215/2001 k návrhu na finančné uzavretie programov Všeobecnej technickej pomoci GTAF 1 a GTAF 2 z rokov 1991 až 1996 vyplýva, že SR je povinná vrátiť celkovo na osobitný účet Európskej komisie neoprávnene vyčerpané finančné prostriedky PHARE vo výške 534.857,00 EUR. Z programu GTAF 1 ide o čiastku  123.112,00 EUR a z programu  GTAF 2 vo výške  411.745,00 EUR. 

Ministerka financií listom č. 45/2002-KM zo dňa 4.1.2002 požiadala podpredsedníčku vlády SR pre európsku integráciu o predloženie správ z kontroly čerpania prostriedkov programov GTAF 1 a GTAF 2 vykonanej z poverenia EK účtovníckou firmou LUBBOCK FINE v marci 1997 a všetkých podkladov predložených Európskou komisiou k GTAF 1 a GTAF 2 na vykonanie platby (vrátane platobných príkazov). 

Úrad vlády SR listom č. 18/2002/SPP/MM dňa 22.1.2002 predložil Ministerstvu financií SR kópiu relevantnej dokumentácie iba k programu GTAF 1, ktorá obsahovala správu audítora (Auditor´s Report on PHARE Programme No CS 9107.SR), list z Európskej komisie z 27.6.2001 (správa z auditu – Platobný príkaz – PHARE Program CS9107SR – GTAF 1), príkaz na úhradu (Debit Note) dlžnej čiastky s referenčným číslom 3240204415 vo výške 123.112,00 EUR zo dňa 29.8.2000 a upomienky na uhradenie dlžnej čiastky z 23.5.2001 a 29.8.2001.

Dňa 24.1.2002 bola predložená dokumentácia k programu GTAF 2, ktorá obsahovala správu audítora (Auditor´s Report on PHARE Programme No CS 9107.SR), list z Európskej komisie z 27.6.2001 (správa z auditu – Platobný príkaz – PHARE Program CS9201SR – GTAF 2). 

Vzhľadom na skutočnosť, že Európska komisia predložila k programu GTAF 2 iba správu audítora bez príkazu na úhradu, finančne vysporiadať záväzok SR voči EK vyplývajúci z programu GTAF 2 bude možné realizovať až po obdržaní príkazu na úhradu z Európskej komisie.